ત્યારે ભારતવાસી ભાઈ કોલર ઊંચા કરી કહે છે, ‘મેરી પાસ તીન તીન કામવાલા હૈ, બરતન સાફ કરને કે લિયે એક, કપડા ધોને કે લિયે એક, ઔર તીસરા ઘર કી સાફ સફાઈ કે લિયે હૈં, બોલે તેરી પાસ હૈ યે સબ ?’ અમેરિકામાં ઘરે ઘરે ધોબી કે ઘરે ઘરે ઘાટી છે, જે ઘરના પુખ્ત વયનો પુરુષ વર્ગ છે. આથી કરીને મહિલા વર્ગને ખૂબ જ રાહત છે. જો તેઓ ભારત પરત આવે તો મળેલી આઝાદી ગુમાવી પડે, એટલે અમેરિકા સ્થાયી થયેલ કુટુંબમાંથી મોટાભાગની મહિલાઓ ‘મેરા અમેરિકા મહાન’માં માને છે. અમારા મિત્ર ભોગીલાલ સિંદબાદે આની પાછળનું કારણ એની રીતે શોધી કાઢ્યું છે. એ કહે છે કે, અમેરિકા સ્વાતંત્ર્યમાં માને છે. અમેરિકાની સ્વાતંત્ર્યતાની આસ્થા, ન્યૂર્યોકમાં ઊભી કરેલી ‘સ્ટેચ્યુ ઑફ લીબર્ટી’ની પ્રતિમામાં પ્રગટ થાય છે. આ સ્ટેચ્યુમાં હાથ મશાલ સાથે ઊભેલી વ્યક્તિ મહિલા છે. ન્યૂર્યોકના બારામાં ઊભેલી સ્વાતંત્ર્યની દેવી છે. તે દેવનું પૂતળું નથી, પણ દેવીનું છે. એટલે આજે અમેરિકામાં દેવીઓ કરતાં મહિલાઓનું આધિપત્ય છે. જો આ સ્ટેચ્યુ મૂકતી વખતે દેવીને બદલે દેવ પસંદ થયા હોત તો પરિસ્થિતિ અલગ હોત. અબ્રાહમ લિંકન, ગુલામી નાબૂદી માટે લડતા હતા. તેમણે ગુલામોને મુક્ત કરાવ્યા, પણ પુરુષો આ દેશમાં ગુલામ બન્યા છે તે માટે કોઈ ‘લિંકન’ જાગૃત નથી. શાયર ધનતેજવીએ લખ્યું હતું, ‘હક્કા બક્કા થઈ ગયા પરદેશમાં !’ જાણકારો કહે છે કે, પુરુષોની અવદશા અંગે જ આ કાવ્યમાં કહેવામાં આવ્યું છે.